Geweldige stank uit lykshuis ná instandhoudingswerk(Argieffoto) ŉ Lykshuis in Upington in die Noord-Kaap is verlede week in stank gehul nadat ŉ kontrakteur aan die verkoelingsgeriewe gewerk en glo nie weer die elektrisiteitskakelaar ná die instandhoudingswerk aangeskakel het nie. Die lykshuis is by die Dr. Harry Surtie-hospitaal op die dorp geleë. Jan Hendrik Opperman, plaaslike DA-wyksraadslid, sê aan Maroela Media die koelkaste van een van die lykshuis se afdelings is reeds sowat 18 maande buite werking en die hospitaal maak van privaat begrafnisondernemings se dienste gebruik wanneer iemand aan natuurlike oorsake omkom. Volgens Opperman is die forensiese afdeling van die lykshuis wel nog in gebruik en dis hiér waar ŉ ongelooflike stank ná instandhoudingswerk geheers het. Later sou daar vasgestel word dat die kontrakteur nooit die elektrisiteit aangeskakel het voordat hy daar weg is nie. Opperman sê die stank was veral afkomstig van die liggaam van ŉ persoon wat onlangs verdrink het. Luidens inligting het forensiese personeel geweier om hul werk voort te sit weens die stank. Lebogang Majaha, woordvoerder van die departement van gesondheid in die Noord-Kaap, bevestig dat die departement klagtes van dié aard vanaf die forensiese personeel ontvang het. Volgens Majaha het die departement reeds aandag aan die klagtes geskenk en nadoodse ondersoeke gaan sedertdien in dié afdeling voort. Majaha verduidelik hoewel afgebakende koelkaste beskikbaar is vir diegene wat aan natuurlike oorsake dood is, word dié liggame gewoonlik deur familielede afgehaal vir begrafnisdoeleindes. Die oorskot van dié wat weens onnatuurlike oorsake oorlede is, word egter langer in die forensiese afdeling gehou, sodat ŉ nadoodse ondersoek gedoen kan word om die oorsaak van dood te bepaal. Die forensiese koelkamer het plek vir 48 liggame. “Dienste gaan normaalweg voort by die lykshuis in Upington,” verseker Majaha. Opperman sê egter net ŉ gedeelte van die koelkaste is in ŉ werkende toestand en ŉ suigwaaier moet nog herstel word.